ИлъэсыщIэ дауэдапщэхэр – шынагъуэншэу
КъБР-м и вице-премьер Бэлэтокъуэ Владимир дыгъуасэ иригъэкIуэкIа зэIущIэм щытепсэлъыхьащ республикэм КъызэрымыкIуэ щытыкIэхэмкIэ и управленэр ИлъэсыщIэ зыгъэпсэхугъуэ махуэхэм къыпэщыт къалэнхэм зэрыхуэхьэзырым.
Къэбэрдей-Балъкъэрым къызэрымыкIуэ щытыкIэхэмкIэ и IуэхущIапIэм и унафэщI Надёжин Михаил, КъБР-м узыншагъэр хъу- мэнымкIэ и министр Расторгуевэ Светланэ, лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ министр Тюбеев Альберт, егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ, курортхэмрэ туризмэмкIэ министр Хьэсанэ Ислъам сымэ къызэрыхагъэщамкIэ, ИлъэсыщIэм хуагъэхьэзыра Iуэхугъуэхэр щрагъэкIуэкIыну щIыпIэхэм ящыщу 571-м къызэгъэпэщыныгъэ лэжьыгъэхэр, шынагъуэншагъэм пыщIа къалэн псори и чэзум щызэфIагъэкIащ. Апхуэдэу, мафIэсым зэрызыщахъумэ Iэмэпсымэ зэмылIэужьыгъуэхэр ирикъуу ягъэхьэзыращ, сигнализацэхэм я щытыкIэр къапщытащ, балигъхэм я пщэрылъхэр гурагъэIуащ.
Ди жагъуэ зэрыхъунщи, пиротехникэ Iэмэпсымэ IэрыщIхэм я зэранкIэ щIэщхъу къыщыхъу щыIэщ. Ахэр хуэсакъыу къагъэсэбэпынымрэ къагъауэ, ягъэлъатэ пкъыгъуэхэр сабийхэм яIэрымыгъэхьэнымкIэ лэжьыпхъэхэр зэрыт тхыгъэхэр щIыпIэ псоми щызэбграгъэхащ, шынагъуэншагъэмкIэ жэуаптакIуэхэр ягъэбелджылащ.
ЗэIущIэм щыхэплъащ цIыху куэдым зэгъусэу зыщагъэпсэху бгылъэ щIыпIэхэм а махуэхэм щызэфIагъэкIынухэми. Гулъытэ хэха хуащIынущ къежэхыпIэхэр, зекIуапIэхэр уэсукхъуэхэм ящыхъумэным, туристхэм я шынагъуэншагъэр къызэгъэпэщыным, къуршхэм дэкI автомобиль гъуэгухэр тэмэму зехьэным, псэуалъэ екIуэлIапIэхэм ахэр щызэтремыгъэхьэным. Бгыхэм дэкI кIапсэ гъуэгухэм я лэжьэкIэр зыхуэдэри егугъуу къапщытэжащ.
Къэпсэлъахэм къызэрагъэлъэгъуамкIэ, мафIэсым пэщIэт, къезыгъэл я гупхэр сыт хуэдэ къэхъукъащIэми хуэхьэзырщ. Абы и лъэныкъуэкIэ щыщIэныгъэ щыIэнукъым. IэщIагъэлIхэри ирикъуу яIэщ, псори я къалэнхэм фIыуэ щыгъуазэщ.
ЗэIущIэм щыжаIахэм зэхуэсахэр арэзы техъуа нэужь, республикэм къызэрымыкIуэ щытыкIэхэмкIэ и Управленэм и унафэщI Надёжин Михаил къыхилъхьэри, къэхъукъащIэхэм защыхъумэным, абыхэм я лъэужьхэр гъэкIуэдыжыным икIи мафIэс шынагъуэншагъэр къызэгъэпэщыным хуэунэтIауэ Къэбэрдей-Балъкъэрым и Правительствэм и комиссэр 2017 гъэм зэрылэжьэну планыр къащтащ.
Зэхыхьэм щыжаIахэр унафэкIэ щIагъэбыдащ.
КЪУМАХУЭ Аслъэн.
